Hal Hartley

Hal Hartley (født 3. november 1959 i Lindenhurst i New York i USA) er en amerikansk filmregissør, forfatter og pioner i indiefilmbevegelsen. Han er utdannet ved State University of New York at Purchase (SUNY).

I tidlig alder interesserte Hartley seg for maling og gikk på Massachusetts College of Art i Boston. Mens han studerte der deltok han på kurs i filmproduksjon og innså at det var dette han ville holde på med. Han flyttet tilbake til New York i 1980 og ble tatt opp til filmproduksjonsprogrammet ved SUNY. Han møtte der en gruppe teknikere og skuespillere som flere år senere kom til å arbeide med ham på filmene hans.

Hartley tok eksamen fra SUNY og flyttet til New York i 1984. Han spilte inn debutfilmen The Unbelievable Truth i 1988 og var ekstremt aktiv i de etterfølgende årene med spillefilmer som Trust, Simple Men, Amateur og Flirt på samvittigheten. Ulikt mange andre regissører av spillefilmer fortsatte Hartley også å lage kortfilmer, og mange av disse er gitt ut på en samle-DVD. Filmene hans er ofte preget av en både filosofisk og humoristisk dialog, og på 90-tallet både komponerte og framførte han selv all musikken til filmene sine under pseudonymet Ned Rifle.

I 1996 giftet han seg med den japanske danserinnen og skuespillerinnen Miho Nikaido som var en av de mer fremtredende skuespillerne i filmen Flirt. Senere samme år ble han utnevnt til Chevalier av den franske ordnen Ordre des Arts et des Lettres sammen med romanforfatteren Paul West og journalisten George Plimpton. Hartley vant også prisen for beste filmmanus for filmen Henry Fool under filmfestivalen i Cannes i 1998 kort tid etter å ha fullført den korte spillefilmen Livets bok for fransk TV. Han holdt seg en stund etter dette i Europa og satte opp teaterstykket Soon på festspillene i Salzburg i Østerrike og i Antwerpen senere samme år. Stykket ble også satt opp i USA i november 2001.

Det fantes spor av et radikalt sosialt engasjement i Hartleys tidlige spillefilmer, men det var ikke før i 1998, etter å ha sluppet både Henry Fool, The Book of Life og teaterstykket Soon (som omhandlet beleiringen i Waco), at hans underliggende politiske standpunkt som kritiker av medieindustrien kom for dagen. Dette har også gjennomsyret de senere filmene hans. No Such Thing fra 2001 og The Girl from Monday fra 2004 setter fokus på hvordan vi konstant manipulerer informasjon, både i nyheter og reklame.

Fra 2001 til 2004 var Hartley gjesteforeleser ved Harvard University samtidig med at han redigerte No Such Thing, filmet The Girl from Monday og skrev sin foreløpig siste spillefilm Fay Grim. I 2005 flyttet han til Berlin og begynte forberedelsene til Fay Grim som ble tatt opp i februar 2006 i Berlin, Paris og Istanbul.

Filmografi 

 The Unbelievable Truth, 1989
 Trust, 1990
 Surviving Desire, 1991
 Simple Men, 1992
 Amateur, 1994
 Flirt, 1995
 Henry Fool, 1997
 Livets bok, 1998
 No Such Thing, 2001
 The Girl from Monday, 2005
 Fay Grim, 2006

Referanser

Eksterne lenker 
 
 
 
  Drinks with Tony podcast intervju
  Hal Hartley og Parker Posey intervju, JewReview snakket med dem om deres nye film Fay Grim.

Regissører fra USA
Manusforfattere fra USA
Personer fra Babylon i New York
Personer tilknyttet Harvard